SAN FERNANDO CITY, La Union - Inyebkas dagiti opsiyal iti Bauang, La Union ti pannakasair ti riknada gapu iti malisyoso ken biddut a pannakaiwaras ti impormasyon iti social networking site a Facebook.
Nailanad ngamin iti maysa a fan page dagiti utang munisipyo ti Bauang ken dagiti naanomalyaan a proyekto dagiti ahensia ken mismo a lokal a gobierno.
Iti pannakiuman ti Bombo Radyo La Union ken ni Bauang Municipal Councilor Gabriel Sotto, kinunana a makadadael iti imahen ti mensahe a naiwaras iti Facebook page a 'Gising Bauang' gapu iti biddut nga akusasyhon.
Gapu iti daytoy, inawaganna a panangsabotahe ken cyber-bullying ti ar-aramiden ti nasao a Facebook page.
Iti kinapudnona, tarigagayna nga agkiddaw iti tulong iti National Bureau of Investigation (NBI) tapno masinunuo no asino ti administrator ti fan page ken makasuan iti pananglabsing iti Cybercrime Law.
Segun ken ni Sotto, kayatna laeng koma nga agbalin a napudno ti 'Gising Bauang' ken dakamaten no asino dagiti dakdakamatenna nga opisyal.
Impetteng ni Sotto a silulukatda iti ania man a saludsod nangruna dagiti isyu a maipatpatungpal sadiay.
Kabayatanna, naamuan met a sinungbatan pay ni Bauang Municipal Mayor Eulogio Martin de Guzman III ti pasagid ti 'Gising Bauang' iti met laeng nasao a social networking site.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn